CELEX: 32017R0066
Language: et
Date: 2016-12-14 00:00:00
Title: Komisjoni rakendusmäärus (EL) 2017/66, 14. detsember 2016, parkhappe lubamise kohta kõikide loomaliikide söödalisandina (EMPs kohaldatav tekst )

17.1.2017   
               
               
                  ET
               
               
                  Euroopa Liidu Teataja
               
               
                  L 13/259
               
            KOMISJONI RAKENDUSMÄÄRUS (EL) 2017/66,
      14. detsember 2016,
      parkhappe lubamise kohta kõikide loomaliikide söödalisandina
      (EMPs kohaldatav tekst)
      EUROOPA KOMISJON,
      võttes arvesse Euroopa Liidu toimimise lepingut,
      võttes arvesse Euroopa Parlamendi ja nõukogu 22. septembri 2003. aasta määrust (EÜ) nr 1831/2003 loomasöötades kasutatavate söödalisandite kohta, (1) eriti selle artikli 9 lõiget 2,
      ning arvestades järgmist:
      
                  (1)
               
               
                  Määruses (EÜ) nr 1831/2003 on sätestatud, et lisandi kasutamiseks loomasöödas peab olema luba, ning selliste lubade andmise alused ja kord. Nimetatud määruse artikliga 10 on ette nähtud nõukogu direktiivi 70/524/EMÜ alusel lubatud söödalisandite uuesti hindamine (2).
               
            
                  (2)
               
               
                  Direktiivi 70/524/EMÜ alusel anti tähtajatu luba parkhappe kasutamiseks kõikide loomaliikide söödalisandina. Vastavalt määruse (EÜ) nr 1831/2003 artikli 10 lõikele 1 kanti see aine seejärel olemasoleva tootena söödalisandite registrisse.
               
            
                  (3)
               
               
                  Vastavalt määruse (EÜ) nr 1831/2003 artikli 10 lõikele 2 koostoimes nimetatud määruse artikliga 7 on esitatud taotlus parkhappe uuesti hindamiseks kõikide loomaliikide söödalisandina. Taotleja taotles kõnealuse söödalisandi liigitamist söödalisandite kategooriasse „organoleptilised lisandid“. Taotlusele olid lisatud määruse (EÜ) nr 1831/2003 artikli 7 lõikes 3 nõutud üksikasjad ja dokumendid.
               
            
                  (4)
               
               
                  Euroopa Toiduohutusamet („toiduohutusamet“) jõudis oma 11. septembri 2014. aasta arvamuses (3) järeldusele, et söödas kasutamise kavandatud tingimuste korral ei avalda kõnealune aine kahjulikku mõju loomade tervisele, inimeste tervisele ega keskkonnale. Samuti jõudis toiduohutusamet järeldusele, et parkhappe funktsioon on söödas ja toidus sarnane. Toiduohutusamet on juba varem jõudnud seisukohale, et parkhape on toidus kasutamisel tõhus, kuna see parandab toidu lõhna või maitset. Seepärast võib seda järeldust laiendada söödale.
               
            
                  (5)
               
               
                  Parema kontrolli võimaldamiseks tuleks sätestada teatavad piirangud ja tingimused. Kuna ohutusnõuded ei eelda maksimumsisalduse kehtestamist ja toiduohutusameti tehtud ümberhindamise arvessevõtmist, tuleks soovitatav sisaldus esitada söödalisandi märgistusel. Kui selline sisaldus on suurem, peaks eelsegude, segasööda ja söödamaterjalide märgisel olema esitatud konkreetne teave.
               
            
                  (6)
               
               
                  Toiduohutusamet jõudis järeldusele, et kasutajate ohutusega seotud andmete puudumisest tulenevalt tuleks parkhapet käsitada hingamisteede, naha, silmade ja limaskesta jaoks potentsiaalselt ohtliku ainena. Seepärast tuleks võtta asjakohased kaitsemeetmed. Toiduohutusameti hinnangul ei ole vaja kehtestada turustamisjärgse järelevalve erinõudeid. Toiduohutusamet kinnitas ka määrusega (EÜ) nr 1831/2003 asutatud referentlabori aruande analüüsimeetodi kohta söödalisandi sisalduse määramiseks söödas.
               
            
                  (7)
               
               
                  Kõnealuse aine hindamisest nähtub, et määruse (EÜ) nr 1831/2003 artiklis 5 sätestatud tingimused loa andmiseks on täidetud. Seepärast tuleks anda luba parkhappe kasutamiseks käesoleva määruse lisas esitatud tingimustel.
               
            
                  (8)
               
               
                  Kuna ohutusnõuetest ei tulene vajadust parkhappe loa tingimuste muudatusi viivitamatult kohaldada, on asjakohane näha ette üleminekuperiood, et huvitatud isikud saaksid teha ettevalmistusi loa andmisest tulenevate uute nõuete täitmiseks.
               
            
                  (9)
               
               
                  Käesoleva määrusega ettenähtud meetmed on kooskõlas alalise taime-, looma-, toidu- ja söödakomitee arvamusega,
               
            ON VASTU VÕTNUD KÄESOLEVA MÄÄRUSE:
      Artikkel 1
      Loa andmine
      Lisas kirjeldatud ainet, mis kuulub söödalisandite kategooriasse „organoleptilised lisandid“ ja funktsionaalrühma „lõhna- ja maitseained“, lubatakse kasutada söödalisandina loomasöötades kõnealuses lisas esitatud tingimustel.
      Artikkel 2
      Üleminekumeetmed
      1.   Lisas nimetatud ainet ja seda sisaldavaid eelsegusid, mis on toodetud ja märgistatud enne 6. augustit 2017 kooskõlas enne 6. veebruari 2017 kohaldatavate eeskirjadega, võib jätkuvalt turule lasta ja kasutada kuni olemasolevate varude ammendumiseni.
      2.   Lisas nimetatud ainet sisaldavaid söödamaterjale ja segasööta, mis on toodetud ja märgistatud enne 6. veebruari 2018 kooskõlas enne 6. veebruari 2017 kohaldatavate eeskirjadega, võib jätkuvalt turule lasta ja kasutada kuni olemasolevate varude ammendumiseni, kui need on ette nähtud toiduloomadele.
      3.   Lisas nimetatud ainet sisaldavaid söödamaterjale ja segasööta, mis on toodetud ja märgistatud enne 6. veebruari 2019 kooskõlas enne 6. veebruari 2017 kohaldatavate eeskirjadega, võib jätkuvalt turule lasta ja kasutada kuni olemasolevate varude ammendumiseni, kui need on ette nähtud muudele loomadele kui toiduloomad.
      Artikkel 3
      Jõustumine
      Käesolev määrus jõustub kahekümnendal päeval pärast selle avaldamist Euroopa Liidu Teatajas.
      
         Käesolev määrus on tervikuna siduv ja vahetult kohaldatav kõikides liikmesriikides.
         Brüssel, 14. detsember 2016
         
            
               Komisjoni nimel
            
            
               president
            
            Jean-Claude JUNCKER
         
      
      
         (1)  ELT L 268, 18.10.2003, lk 29.
      
         (2)  Nõukogu 23. novembri 1970. aasta direktiiv 70/524/EMÜ söödalisandite kohta (EÜT L 270, 14.12.1970, lk 1).
      
         (3)  EFSA Journal 2014;12(10):3828.
      
         LISA
         
                     Söödalisandi identifitseerimisnumber
                  
                  
                     Loa hoidja
                  
                  
                     Söödalisand
                  
                  
                     Koostis, keemiline valem, kirjeldus, analüüsimeetod
                  
                  
                     Loomaliik või -kategooria
                  
                  
                     Vanuse ülempiir
                  
                  
                     Miinimumsisaldus
                  
                  
                     Maksimumsisaldus
                  
                  
                     Muud sätted
                  
                  
                     Loa kehtivusaja lõpp
                  
               
                     Toimeaine sisaldus milligrammides ühes kilogrammis täissöödas, mille niiskusesisaldus on 12 %
                  
               
                     
                        Kategooria: organoleptilised lisandid. Funktsionaalrühm: lõhna- ja maitseained.
                     
                  
               
                     2b16080
                  
                  
                     —
                  
                  
                     parkhape
                  
                  
                     
                        Söödalisandi koostis
                     
                     parkhape
                     
                        Toimeaine kirjeldus
                     
                     parkhape
                     Toodetud eri taimedest ekstraheerimise teel.
                     Puhtus: vähemalt 93 % kuivaine põhjal arvutatuna
                     Keemiline valem: C76H52O46
                     
                     CASi number: 72401-53–7
                     FLAVISe number: 16.080
                     
                        Analüüsimeetod
                         (1)
                     
                     Parkhappe määramiseks söödalisandis:
                     kvalitatiivsed kolorimeetrilised katsed või sadestamiskatsed (Euroopa farmakopöa 6. väljaanne, monograafia 1477) ja kvantitatiivne gravimeetriline meetod (FAO ja WHO ühise lisaainete eksperdikomisjoni (JECFA) parkhapet käsitlev monograafia).
                     Parkhappe identifitseerimiseks (ümber arvutatuna gallushappeks) lõhna- ja maitseainete eelsegus:
                     pöördfaasiline kõrgefektiivne vedelikkromatograafia UV-detektoriga (RP-HPLC-UV).
                  
                  
                     Kõik loomaliigid
                  
                  
                     —
                  
                  
                     —
                  
                  
                     —
                  
                  
                     
                                 1.
                              
                              
                                 Söödalisand lisatakse söödale eelseguna.
                              
                           
                                 2.
                              
                              
                                 Söödalisandi ja eelsegu kasutamisjuhistes märgitakse säilitus- ja stabiilsustingimused.
                              
                           
                                 3.
                              
                              
                                 Toimeaine soovitatav maksimumsisaldus 12 % niiskusesisaldusega täissöödas on 15 mg/kg.
                              
                           
                                 4.
                              
                              
                                 Söödalisandi märgisel esitatakse järgmine teave:
                                 „Toimeaine soovitatav maksimumsisaldus 12 % niiskusesisaldusega täissöödas: 15 mg/kg“.
                              
                           
                                 5.
                              
                              
                                 Eelsegude, söödamaterjalide ja segasöötade märgisel esitatakse asjaomase funktsionaalrühma nimetus, söödalisandi nimetus ja identifitseerimisnumber ning lisatud toimeaine kogus, kui toimeaine sisaldus 12 % niiskusesisaldusega täissöödas ületab järgmist sisaldust: 15 mg/kg;
                              
                           
                                 6.
                              
                              
                                 Söödakäitlejad kehtestavad söödalisandi ja eelsegude kasutajatele kasutamiskorra ja korralduslikud meetmed, millega vähendatakse nahakaudsest kokkupuutest ja silma sattumisest tulenevaid võimalikke ohte. Kui selline kasutamiskord ja sellised meetmed ei võimalda kõnealuseid ohte kõrvaldada või minimeerida, kasutatakse söödalisandi ja eelsegude käitlemisel isikukaitsevahendeid, sealhulgas kaitseprille ja -kindaid.
                              
                           
                  
                     6. veebruar 2027
                  
               
            (1)  Analüüsimeetodite üksikasjad on kättesaadavad referentlabori veebisaidil aadressil: https://ec.europa.eu/jrc/en/eurl/feed-additives/evaluation-reports.